欧阳修
和对雪忆梅花
昔官西陵江峡间，野花红紫多斓斑。
惟有寒梅旧所识，异乡每见心依然。
为怜花自洛中看，花上蜀鸟啼绵蛮。
当时作诗谁唱和，粉蕊自折清香繁。
今来把酒对残雪，却忆江上高楼山。
群花四时媚者众，何独此树令人攀。
穷冬万木立枯死，玉艳独发陵清寒。
鲜妍皎如镜里面，绰约对若风中仙。
惜哉北地无此树，霰雪漫漫平沙川。
徐生随我客此郡，冰霜旅舍逢新年。
忆花对雪晨起坐，清诗宝铁裁琅玕。
长河风色暖将动，即看绿柳含春烟。
寒斋寂寞何以慰，卯杯且醉酣午眠。